作者:劉克莊
標題:沁園春
內容:剝啄誰歟，戶外一賓，布衣麻鞋。有舌端雄辨，機鋒破的，袖中行卷，錦繡成堆。閽啟上賓，儂觀諸老，個主人公喜挽推。怎奈向，今十分衰颯，非昔形骸。閽言賓怒如雷。因底事朱門晏未開。假使汝主公，做他將相，懶迎揖客，緊閉翹材。病叟慚惶，尊官寧耐，待鐵柺先生旋出來。賓性急，懷生毛名紙，興盡而回。